钦定古今图书集成/明伦汇编/官常典/第025卷 > 唐
## 钦定古今图书集成/明伦汇编/官常典/第025卷 > 唐

帝喾高辛氏，封尧于唐。

按：《竹书纪年》：“帝喾高辛氏即位，四十五年，锡唐侯命。”

〈注〉母曰“庆都”，赤龙感之孕。十四月而生尧于丹陵。及长，身长十尺，有圣德，封于唐。

按《路史》：帝尧陶唐氏，姬姓高辛氏之第二子也。母陈
丰氏曰庆都，尝观三河之首，赤帝显图，奄然风雨，庆
都遇而萌之，黄云覆之。震十有四月而生于丹陵，曰
尧，是曰放勋。身侔十尺，丰下兑上，龙颜日角，八采三
眸。鸟庭荷胜琦表射出，握嘉履翌，窍息洞通，聪明密
微。其言不贰，其德不回，仁如天，智如神明，如日而晦
如阴，好谋能深，和而不怒，忧而畏祸，快而愉。年有十
三，佐挚封植，受封于陶。明人察物，昭义崇仁，禁诈伪，
正法度，不废穷民，不敖亡告。苦死者，而哀妇人，厎德
靡解，百姓和欣。于是改国于唐。年十有七谡，以侯伯
恢践帝，曰“陶唐氏。”

按《通鉴前编目》：《史记本纪》曰：“帝姓伊耆，名放勋。帝喾
高辛氏之子，帝挚之弟，黄帝轩辕氏之曾孙也。帝母
陈锋氏女曰庆都，为高辛氏妃，感赤龙之祥，孕十有
四月而生帝于丹陵，育于母家伊侯之国。后徙耆，故
曰伊耆氏。年十有三，佐帝挚封植，受封于陶；年十有
五，复封于唐，为唐侯。挚在位九年，荒淫暴虐，天人厌”
弃之。诸侯尊帝为天子。年十有六，践天子之位于平
阳。〈按史记本纪与此互异〉